b'\n_START_ARTICLE_\nKarachi\n_START_SECTION_\nHist\xc3\xb2ria antiga\n_START_PARAGRAPH_\nL\'\xc3\xa0rea de Karachi era coneguda pels antics grecs per diversos noms: Krokola, el lloc on Alexandre Magne va acampar per a preparar una flota amb dest\xc3\xad a Babil\xc3\xb2nia despr\xc3\xa9s de la campanya a la Vall de l\'Indo; Morontobara (probablement l\'illa de Manora prop del port de Karachi), des d\'on va salpar Nearchus, l\'almirall de la flota maced\xc3\xb2nica; i Barbarikon, un port del regne indogrec de Bactriana. Despr\xc3\xa9s va ser coneguda pels \xc3\xa0rabs com a Debal, el punt de partida de Muhammad bin Qasim i el seu ex\xc3\xa8rcit l\'any 712 dC._NEWLINE_Karachi va ser fundada com a Kolachi per les tribus balutxes de Balutxistan i Makran, qui varen establir una petita comunitat de pescadors a l\'\xc3\xa0rea. Descendents de la comunitat original encara viuen a l\'\xc3\xa0rea de la petita illa d\'Abdullah Goth, localitzada prop del port de Karachi. El nom d\'aquest assentament encara roman en el nom de la famosa localitat de Mai Kolachi, a la ciutat._NEWLINE_La ciutat va ser visitada per l\'almirall otom\xc3\xa0 Sidi Ali Reis als anys 1550 i va ser mencionat en el seu llibre Mirat ul Memalik (El Mirall dels Pa\xc3\xafsos), el 1557 dC_NEWLINE_L\'actual ciutat va comen\xc3\xa7ar la seva hist\xc3\xb2ria com un petit assentament de pescadors quan una pescadora balutxi, anomenada Mai Kolachi, va comen\xc3\xa7ar a habitar el lloc i va comen\xc3\xa7ar la seva fam\xc3\xadlia. El llogaret que despr\xc3\xa9s creixeria fora dels seus l\xc3\xadmits era coneguda com a Kolachi-jo-Goth (El llogaret de Kolachi en hindi).A final del segle XVII el poblat comerciava al llarg del Mar d\'Ar\xc3\xa0bia amb Muscat i amb la regi\xc3\xb3 del Golf P\xc3\xa8rsic. Una petita fortalesa va ser constru\xc3\xafda per a protegir-la, prove\xc3\xafda de canons importats des de Muscat. El fort\xc3\xad posse\xc3\xafa dues entrades principals: una de cara al mar, coneguda com a Kharra Darwaaza (Porta Salobre, en al\xc2\xb7lusi\xc3\xb3 a l\'aigua salada) i l\'altra mirant cap al riu Lyari, coneguda amb el nom de Meet\'ha Darwaaza (Porta Dol\xc3\xa7a) (Mithadar). La localitzaci\xc3\xb3 d\'aquestes portes correspon a les \xc3\xa0rees modernes de Kharadar i Mithadar respectivament._NEWLINE_L\'any 1795 el poble es va convertir en un domini del poble balutxi de Talpur. Una petita factoria va ser oberta pels brit\xc3\xa0nics el setembre de 1799, per\xc3\xb2 fou tancada un any despr\xc3\xa9s. Despr\xc3\xa9s d\'enviar un parell de missions d\'exploraci\xc3\xb3 a la zona, la Companyia Brit\xc3\xa0nica de les \xc3\x8dndies Orientals va conquistar el poble el 3 de febrer de 1839.\n_START_SECTION_\n\xc3\x88poca colonial\n_START_PARAGRAPH_\nL\'1 de febrer de 1839 la ciutat va ser conquerida quan el vaixell estatunidenc The Wellesley va ancorar a l\'illa de Manora. Dos dies despr\xc3\xa9s del petit fort\xc3\xad es va rendir sense oposar resist\xc3\xa8ncia. El poble fou annexat despr\xc3\xa9s a l\'Imperi Brit\xc3\xa0nic quan l\'Indo fou conquistat per Charles James Napier despr\xc3\xa9s de la batalla de Miani el 17 de febrer de 1843._NEWLINE_Karachi es va convertir en la capital del Sind durant els anys 1840. Al marxar-ne Napier va ser afegida juntament amb la resta del Sind a la Presid\xc3\xa8ncia de Bombai, un moviment que va causar una considerable ressentiment per part dels natius hind\xc3\xbas. Els brit\xc3\xa0nics eren conscients de la import\xc3\xa0ncia de la ciutat com a caserna militar i un port exportador dels productes de la conca del riu Indo, i r\xc3\xa0pidament desenvoluparen el seu port per a la navegaci\xc3\xb3. Es va establir la fundaci\xc3\xb3 del govern municipal i es va dur a terme un important desenvolupament de les infraestructures. Es van obrir noves empreses i la poblaci\xc3\xb3 de la ciutat va comen\xc3\xa7ar a augmentar r\xc3\xa0pidament._NEWLINE_L\'arribada de les tropes del Kumany Bahadur el 1839 va donar lloc a la fundaci\xc3\xb3 de la nova secci\xc3\xb3, el baluard militar. Aquesta caserna va formar les bases de la ciutat blanca, a la que els hind\xc3\xbas no estaven autoritzats a accedir. La ciutat blanca fou modelada d\'acord amb el model de les ciutats industrials angleses, en la que els espais residencials i laborals es trobaven separats, aix\xc3\xad com els espais residencials dels espais d\'esbarjo._NEWLINE_Karachi va ser dividida en dos grans pols. El poble negre al nord-oest, ara ampliat per a donar cabuda a la creixen poblaci\xc3\xb3 hind\xc3\xba mercadera, que comprenia el Centre Hist\xc3\xb2ric, el Mercat Napier i Bunder, i el blanc al sud-est, que comprenia les resid\xc3\xa8ncies del Personal, el Frere Hall, la L\xc3\xb2gia Ma\xc3\xa7\xc3\xb2nica, el Club Sind, la Casa del Governador i el Tribunal situat al barri civil. L\'\xc3\xa0rea Saddar bazzar i el Mercat Empresarial va ser utilitzats per la poblaci\xc3\xb3 \'blanca\', mentre que el Barri Serai servia a les necessitats del poble \'negre\'.\n_START_SECTION_\nPost independ\xc3\xa8ncia\n_START_PARAGRAPH_\nAbans de la Partici\xc3\xb3 de l\'\xc3\x8dndia, el 1947, Karachi estava habitada principalment per hind\xc3\xbas; parsis, musulmans; goans, hinduistes i cristians amb influ\xc3\xa8ncia portuguesa; i siddis. Aquests \xc3\xbaltims s\xc3\xb3n descendents d\'africans que van ser portats a l\'\xc3\x8dndia i el Pakistan com a esclaus, durant el segle XVIII. Quan el Pakistan es va convertir en una nova rep\xc3\xbablica el 1947, Karachi ja era una bulliciosa metr\xc3\xb2poli amb edificis precisos d\'estil cl\xc3\xa0ssic i colonial europeu. Karachi va ser escollida com la capital del Pakistan, que en aquella \xc3\xa8poca inclo\xc3\xafa tamb\xc3\xa9 l\'actual estat de Bangladesh, o el Pakistan Oriental._NEWLINE_Despr\xc3\xa9s de la partici\xc3\xb3, 440.000 hinduistes van abandonar Karachi, per\xc3\xb2 la ciutat va rebre llavors 1,2 milions de mohajirs, emigrants de l\'\xc3\x8dndia, que acudiren a la crida que va fer Muhammad Ali Jinnah de formar una naci\xc3\xb3 musulmana. Aquests immigrants van expandir dr\xc3\xa0sticament la poblaci\xc3\xb3 de la ciutat, i van transformar la demografia i l\'economia. No obstant aix\xc3\xb2, els mohajirs no foren ben rebuts pels membres dels panjab, paixtus i sindhis; que els van acusar de ser uns invasors._NEWLINE_El 1958 la ciutat va perdre el seu estatus de capital a mans de R\xc4\x81walpindi, que a la vegada va ser succe\xc3\xafda per la flamant Islamabad l\'any 1960. Aix\xc3\xb2 va marcar el comen\xc3\xa7ament d\'un llarg declivi de la ciutat, marcat per una abs\xc3\xa8ncia de desenvolupament. Entre els anys 1980 i els anys 1990, Karachi fou el principal receptor de refugiats afganesos que fugien del seu pa\xc3\xads arran de la invasi\xc3\xb3 sovi\xc3\xa8tica de l\'Afganistan. La ciutat va rebre tamb\xc3\xa9 un petit nombre de refugiats que escapaven de l\'Iran. Els mujahidins afganesos van utilitzar el port de Karachi per a exportar hero\xc3\xafna, que era una de les principals fons de finan\xc3\xa7ament de la guerra. La ciutat tamb\xc3\xa9 va servir per al tr\xc3\xa0fic d\'armes cap al pa\xc3\xads ve\xc3\xad._NEWLINE_En l\'actualitat, el rebuig contra els mohajir continua essent latent a la ciutat, per\xc3\xb2 aquests han aconseguit obtenir una posici\xc3\xb3 estable despr\xc3\xa9s de dur a terme una s\xc3\xa8rie de guerres \xc3\xa8tniques als inicis dels anys 1990. Sota el lideratge d\'Altaf Hussain, els mohajir van assassinar membres dels grups oposats per cada assassinat d\'un dels seus membres, i van organitzar c\xc3\xa8l\xc2\xb7lules de tortura_NEWLINE_El maig de 2007, opositors al govern del Moviment Muttahida Qaumi van protagonitzar una s\xc3\xa8rie de protestes que van obtenir una violenta resposta per part dels Mohajirs. M\xc3\xa9s de 41 persones van morir en aquestes revoltes pol\xc3\xadtiques. El 18 d\'octubre de 2007, Karachi va ser escenari d\'un atemptat fallit contra Benazir Bhutto, qui participava en una concentraci\xc3\xb3 de benvinguda despr\xc3\xa9s de retornar del seu auto-exili. Tot i que Bhutto va sobreviure, 85 persones que l\'acompanyaven van morir, i unes altres 75 persones van ser greument ferides. Bhutto seria assassinada unes setmanes despr\xc3\xa9s._NEWLINE_Els pobres viuen als afores de la ciutat, tot i que segregats tribalment. La vida d\'aquests guetos usualment \xc3\xa9s regida pels clergues de car\xc3\xa0cter fonamentalista, i s\'acostuma ha aplicar la llei alcor\xc3\xa0nica. En molts d\'aquests llocs la televisi\xc3\xb3 est\xc3\xa0 prohibida i les dones han d\'utilitzar el burka Els m\xc3\xa9s rics viuen als suburbis de Defence i de Clifton, ubicats al llarg de la costa, i practiquen un estil de vida m\xc3\xa9s occidental. Aquests ve\xc3\xafnats compten amb molta m\xc3\xa9s vigil\xc3\xa0ncia, i la viol\xc3\xa8ncia tribal dif\xc3\xadcilment s\'hi manifesta._NEWLINE_Avui en dia, Karachi continua essent un important centre financer i industrial, i \xc3\xa9s responsable de la majoria del comer\xc3\xa7 d\'ultramar del Pakistan i dels pa\xc3\xafsos de l\'\xc3\x80sia Central. Representa el 68% del PIB del Pakistan i s\'estima que tres mil persones es traslladen di\xc3\xa0riament a la ciutat.\n_START_SECTION_\nGeografia\n_START_PARAGRAPH_\nKarachi es troba a una latitud de 24\xc2\xb0\xc2\xa051\xe2\x80\xb2\xc2\xa0nord i una longitud de 67\xc2\xb0\xc2\xa02\xe2\x80\xb2\xc2\xa0est. La seva \xc3\xa0rea metropolitana arriba fins a la desembocadura del riu Indo, i la ciutat ocupa una superf\xc3\xadcie de 3.527 km\xc2\xb2._NEWLINE_Assentada sobre una zona plana formada per dip\xc3\xb2sit al\xc2\xb7luvials, els seus barris externs s\'han est\xc3\xa8s per zones de turons. La travessen dos rius principals: el Riu Malir i el Riu Liari. El port de la ciutat est\xc3\xa0 situat en una badia protegida de les tempestes per les illes Kiamair i Manora. I la costa est\xc3\xa0 formada per platges de sorra.\n_START_SECTION_\nClima\n_START_PARAGRAPH_\nKarachi gaudeix d\'uns hiverns suaus i uns estius molt calorosos, per\xc3\xb2 tot i aix\xc3\xb2, en estar situada a la costa la ciutat experimenta una elevada humitat. La ciutat rep una mitjana de precipitaci\xc3\xb3 de 250 mm a l\'any, principalment formada per les pluges mons\xc3\xb2niques. Com que les temperatures a l\'estiu oscil\xc2\xb7len entre els 30 i els 40 graus Celsius, arribant en alguns casos als 50\xc2\xa0\xc2\xb0C, entre els mesos d\'abril i agost, es considera que els mesos d\'hivern (entre el novembre i els febrer) s\xc3\xb3n els millors per a visitar la ciutat. Desembre i gener s\xc3\xb3n els mesos m\xc3\xa9s populars per a desenvolupar esdeveniments socials i durant els quals arriben a la ciutat la majoria dels visitants i turistes.\n_START_SECTION_\nEconomia\n_START_PARAGRAPH_\nKarachi \xc3\xa9s la capital financera i comercial del Pakistan. Genera el 72% dels ingressos nacionals totals (impostos federals i provincials, duanes i rec\xc3\xa0rrecs), tot i que una gran part d\'aquesta quantitat es comptabilitza com a contribuci\xc3\xb3 dels impostos indirectes. Karachi produeix pels volts del 60% del valor afegit a la fabricaci\xc3\xb3 a gran escala i el 55% del PIB del Pakistan. El febrer de 2007, el Banc Mundial va identificar Karachi com la ciutat "amiga" per als negocis al Pakistan._NEWLINE_Karachi \xc3\xa9s el centre neur\xc3\xa0lgic de l\'economia del Pakistan. L\'estancament econ\xc3\xb2mic degut a l\'anarquia pol\xc3\xadtica, les lluites \xc3\xa8tniques i la conseg\xc3\xbcent operaci\xc3\xb3 militar des de la fi dels anys 80 i els 90 del segle XX va conduir a un flux de sortida de la ind\xc3\xbastria de la ciutat. Tot i aquesta greu crisi, Karachi assegura tenir els majors ingressos per c\xc3\xa0pita de l\'\xc3\x80sia meridional, amb una renda per capita superior als 8.000 d\xc3\xb2lars actuals._NEWLINE_La major part dels bancs p\xc3\xbablics i privats del Pakistan tenen la seva seu a Karachi, concretament a l\'Ibrahim Ismail Chundrigar (la zona financera de la ciutat), igual que la majoria de les principals empreses multinacionals estrangeres que operen al pa\xc3\xads. La Borsa de Karachi \xc3\xa9s la major borsa de valors del Pakistan, i \xc3\xa9s considerada per molts economistes com una de les principals raons que va impulsar el 8% de creixement del PIB l\'any 2005. No obstant aix\xc3\xb2, el juliol del 2008, la Borsa va ser assaltada per una multitud enfurismada; despr\xc3\xa9s que els administradors de la mateixa es negaren a suspendre les operacions despr\xc3\xa9s d\'haver experimentat dues setmanes consecutives de fortes caigudes. _NEWLINE_Durant els anys 60, Karachi va ser vista com un model econ\xc3\xb2mic a seguir a tot el m\xc3\xb3n, i va ser elogiada per la forma en qu\xc3\xa8 la seva economia estava progressant. Molts pa\xc3\xafsos van provar d\'emular l\'estrat\xc3\xa8gia de la planificaci\xc3\xb3 econ\xc3\xb2mica pakistanesa i una d\'elles, Corea del Sud, va copiar el segon "Pla Quinquennal" i el Centre Financer Mundial a Se\xc3\xbcl, que van ser dissenyats i modelats despr\xc3\xa9s dels de Karachi._NEWLINE_Recentment, Karachi ha assumit una clara expansi\xc3\xb3 en el camp de les Tecnologies de la Informaci\xc3\xb3 i la Comunicaci\xc3\xb3 i els mitjans electr\xc3\xb2nics, i s\'ha convertit en el centre de subcontractacions del software del Pakistan. Els centres de trucades per a les empreses estrangeres s\'han convertit en una objecte amb una important \xc3\xa0rea de creixement, amb el govern realitzant esfor\xc3\xa7os per a reduir els impostos un 10% amb la idea d\'obtenir inversions estrangeres en el sector de les tecnologies de la informaci\xc3\xb3.\n_START_SECTION_\nCultura\n_START_PARAGRAPH_\nKarachi acull algunes de les instituacions culturals m\xc3\xa9s importants del Pakistan. L\'Acad\xc3\xa8mia Nacional d\'Arts Esc\xc3\xa8niques, situada a l\'edifici Hindu Gymkhana, recentment renovat, ofereix cursos de dos anys en arts esc\xc3\xa8niques que inclou la m\xc3\xbasica cl\xc3\xa0ssica i el teatre contemporani. L\'All Pakistan Music Conference, vinculat a la instituci\xc3\xb3 similar que hi ha a Lahore, porta celebrant el Festival Anual de la M\xc3\xbasica des del 2004. El Festival \xc3\xa9s una de les grans atraccions de la ciutat i acudeixen a l\'esdeveniment prop de 3.000 ciutadans de Karachi i d\'altres ciutats. El Festival Internacional de Cine de Karachi \xc3\xa9s un altre dels festivals m\xc3\xa9s prestigiosos de la ciutat._NEWLINE_Karachi compta, tamb\xc3\xa9, amb diversos museus. El Mohatta Palace Museum \xc3\xa9s un lux\xc3\xb3s palau constru\xc3\xaft per Shivratan Chandraratan Mohatta, un ric home de negocis hind\xc3\xba, l\'any 1927 per a convertir-lo en la seva resid\xc3\xa8ncia fixa. El Museu Nacional del Pakistan \xc3\xa9s l\'altre gran museu de la ciutat. Localitzat al Frere Hall i fundat el 1950, va substituir l\'antic Museu Vict\xc3\xb2ria. El museu t\xc3\xa9 una col\xc2\xb7lecci\xc3\xb3 de 58.000 monedes antigues i centenars d\'escultures ben conservades. Al voltant de 70.000 publicacions, llibres i altres materials de lectura del Departament d\'Arqueologia i Museus que van ser traslladades del Museu Nacional. Karachi Expo Center celebra moltes exibicions regionals i internacionals._NEWLINE_Igual que la resta del pa\xc3\xads, la ciutat de Karachi \xc3\xa9s barreja de diferents grups \xc3\xa8tnic, com sindhis, balutxis, mekranis i gujaratis. El 1947 la majoria de la poblaci\xc3\xb3 hind\xc3\xba de la ciutat en va ser expulsada, el que ho convertiria en la major migraci\xc3\xb3 humana de la hist\xc3\xb2ria._NEWLINE_Els immigrants que els van substituir foren hind\xc3\xbas de llengua urd\xc3\xba. Despr\xc3\xa9s de la independ\xc3\xa8ncia del Pakistan, l\'auge econ\xc3\xb2mic de la ciutat ha atret a milions de pakistanesos de la resta de l\'Estat: pujab\xc3\xads, paixtuns (degut a la guerra a l\'Afganistan), bengal\xc3\xads (despr\xc3\xa9s de la secessi\xc3\xb3 de Bangladesh). Existeixen tamb\xc3\xa9 petites comunitats procedents de Myanmar i de l\'\xc3\x80frica.\n_START_SECTION_\nEducaci\xc3\xb3\n_START_PARAGRAPH_\nL\'educaci\xc3\xb3 a Karachi est\xc3\xa0 dividida en cinc nivells: l\'educaci\xc3\xb3 prim\xc3\xa0ria (de 1r a 5\xc3\xa8), l\'escola mitjana (de 6\xc3\xa8 a 8\xc3\xa8), l\'escola superarior (9\xc3\xa8 i 10\xc3\xa8) i la interm\xc3\xa8dia (del 10\xc3\xa8 al 12\xc3\xa8), despr\xc3\xa9s del qual s\'accedeix al Certificat de l\'Escola Secund\xc3\xa0ria Superior. Els programes universitaris compten tamb\xc3\xa9 amb carreres de grau i postgrau._NEWLINE_El Pakistan t\xc3\xa9 tant instituacions p\xc3\xbabliques com privades des del nivell primari fins a l\'universitari. La majoria dels instituts comprenen totes les modalitats, des de la prim\xc3\xa0ria fins a la universitaria._NEWLINE_L\'escola m\xc3\xa9s famosa i prestigiosa del Pakistan est\xc3\xa0 ubicada a la ciutat: es tracta de l\'Escola de Gram\xc3\xa0tica de Karachi. \xc3\x89s la m\xc3\xa9s antiga del pa\xc3\xads i ha educat a molts dels pol\xc3\xadtics i homes de negocis pakistanesos._NEWLINE_L\'Escola Superior Narayan Jagannath, situada tamb\xc3\xa9 a la ciutat de Karachi, va ser la primera escola governamental establerta al Sind. Va obrir les portes l\'octubre del 1855. Karachi t\xc3\xa9 c\xc3\xa8lebres instituts d\'educaci\xc3\xb3 de renom internacional. La majoria de les universitats s\xc3\xb3n considerades entre les primeres del Pakistan._NEWLINE_Tamb\xc3\xa9 t\xc3\xa9 la seu principal a Karachi la privada Universitat Iqra._NEWLINE_La Universitat de Karachi, abreviada KU, \xc3\xa9s la major de les universitats del Pakistan; posseeix una de les majors quantitats de facultats del m\xc3\xb3n. Casualment, es troba al costat de la Universitat NED, l\'institut d\'enginyeria m\xc3\xa9s antic del Pakistan. Karachi \xc3\xa9s tamb\xc3\xa9 la seu de l\'Institut d\'Administraci\xc3\xb3 de Negocis (IBA), fundat el 1955; aquesta \xc3\xa9s l\'escola de negocis m\xc3\xa9s antiga fora de Nord-am\xc3\xa8rica, en la qual, entre els graduats, es troba el primer ministre, Shaukat Aziz. El Liceu de l\'Enginyeria Naval del Pakistan (PNEC), part de la Universitat Nacional de Ci\xc3\xa8ncies i Tecnologia (NUST), instrueix en diferents branques de l\'enginyeria, com l\'el\xc3\xa8ctrica o la mec\xc3\xa0nica. La ciutat \xc3\xa9s a la vegada, el Quartel general de l\'Institut de Comptables P\xc3\xbablics del Pakistan, el m\xc3\xa9s prestigi\xc3\xb3s institut formador en aquesta disciplina. L\'institut va ser establert el 1961 i s\'hi han graduat des d\'aleshores m\xc3\xa9s de 5.000 alumnes._NEWLINE_Algunes de les escoles de medicina m\xc3\xa9s importants del Pakistan, com la Universitat Aga Khan i la Universitat Dow de Ci\xc3\xa8ncies de la Salut, posseeixen els seus campus a Karachi.\n_START_SECTION_\nTransport\n_START_PARAGRAPH_\nLa ciutat de Karachi compta amb els serveis de l\'Aeroport Internacional Jinnah, anteriorment conegut com a Aeroport Internacional Quaid-e-Azam. Es tracta del major aeroport comercial del pa\xc3\xads i t\xc3\xa9 un volum de passatgers d\'uns deu milions cada any. \xc3\x89s l\'aeroport del Pakistan amb m\xc3\xa9s companyies estrangeres, unes 35, la majoria provinents del Pr\xc3\xb2xim Orient i del Sud-est asi\xc3\xa0tic. Les principals companyies a\xc3\xa8ries del Pakistan utilitzen Karachi com a centre neur\xc3\xa0lgic, com per exemple, Pakistan International Airlines, Airblue o Shaheen Air International._NEWLINE_Les velles terminals de la ciutat s\xc3\xb3n utilitzades epr a vols amb motiu de la Hajj, oficines comercials, transport de mercaderies i cerim\xc3\xb2nies amb motiu de visites d\'estat. Tamb\xc3\xa9 les han utilitzat les Forces Armades dels Estats Units com a base log\xc3\xadstica. La ciutat compta a m\xc3\xa9s, amb dues pistes d\'aterratge m\xc3\xa9s que s\xc3\xb3n utilitzades per les forces armades del pa\xc3\xads._NEWLINE_Els majors ports del Pakistan s\xc3\xb3n el port de Karachi i el pr\xc3\xb2xim port Muhammad Bin Qasim, constru\xc3\xaft per a descongestionar el de Karachi. Ambd\xc3\xb3s tenen unes instal\xc2\xb7lacions modernes que serveixen tant al propi pa\xc3\xads com a altres de l\'\xc3\x80sia central, com l\'Afganistan, que no tenen costa._NEWLINE_Karachi est\xc3\xa0 unida per ferrocarril a la resta del pa\xc3\xads per la Pakistan Railways. Les dues majors estacions de la ciutat s\xc3\xb3n la Karachi City Station i la Karachi Cantonment Station. Una gran quantitat de mercaderies que arriben a la ciutat via els ports s\xc3\xb3n traslladades posteriorment per mitj\xc3\xa0 del tren, a m\xc3\xa9s de permetre la circulaci\xc3\xb3 de passatgers. Hi ha plans per a estendre el sistema de ferrocarrils urbans perqu\xc3\xa8 formin part del Karachi Circular Railway de transport p\xc3\xbablic. Actualment, la major part del tr\xc3\xa0nsit rodat de la ciutat est\xc3\xa0 format per motoristes i miniautobusos, per\xc3\xb2 hi ha plans per a construir un sistema de transport p\xc3\xbablic basat en un ferrocarril lleuger que descongestioni les carreteres i proporcioni un servei r\xc3\xa0pid a les persones que han de despla\xc3\xa7ar-se a la feina. S\'han dut a terme estudis de viabilitat i s\'ha acordat construir una xarxa provisional.'